钦定古今图书集成/方舆汇编/边裔典/第140卷 > 浮提国
## 钦定古今图书集成/方舆汇编/边裔典/第140卷 > 浮提国

老聃在周之末，居反景日室之山，与世人绝迹，惟有
黄发老叟五人，或乘鸿鹤，或衣羽毛，耳出于顶，瞳子
皆方，面色玉洁，手握青筠之杖，与聃共谈天地之数。
及聃退迹为柱下史，求天下服道之术，四海名士，莫
不争至。五老即五方之精也。浮提之国献神通，善书
二人，乍老乍少，隐形则出影，闻声则藏形。出肘间金
壶四寸，上有五龙之检，封以青泥。壶中有黑汁如淳
漆，洒地及石，皆成篆隶科斗之字，记造化人伦之始，
佐老子撰《道德经》，垂十万言，写以玉牒，编以金绳，贮
以玉函，昼夜精勤，形劳神倦。及金壶汁尽，二人刳心
沥血，以代墨焉。逓钻脑骨取髓，代为膏烛。及髓血皆
竭，探怀中玉管，中有丹药之屑，以涂其身。骨乃如故。
《老子》曰：“更除其繁紊，存五千言。”及至经成工毕。二人
亦不知所往。